《可斋陈大卿政成暇蒐讨河渠为乡国长久虑开万》
宋代·郑清之

四明瀛海堧，大田沃多稼。
三江纳纳潦，九谷偏畏夏。
治水宜讲纳，时哉及閒暇。
方当暑如惔，孰谓晴可乍。
十雨非所忧，一暴良已怕。
东有钱湖浸，寒玉渺无价。
西有它山源，盈科通昼夜。
维此两支邑，厥田俱下下。
问之何因尔，水道无所舍。
河伯空望洋，旱魃巧乘罅。
缅思井田规，畎浍分溆汊。
培浚傥高深，怒潮敢雄跨。
官但督赋舆，谁肯趋田驾。
六辅能即功，百泉岂难壩。
愿言均此施，利泽侔造化。
尽复淮南陂，端可侪杜亚。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。